**Ministru kabineta noteikumu projekta**

**„Grozījumi Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība”” (turpmāk – noteikumu projekts) izstrādāts pēc Labklājības ministrijas iniciatīvas, lai pilnveidotu darbiekārtošanas pakalpojumu sniedzēju uzraudzību, kā arī mazinātu administratīvo slogu darbiekārtošanas pakalpojumu sniedzējiem, kuru darbība nav saistīta ar būtisku apdraudējumu darba meklētāju likumiskajām interesēm.  |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |    1) Bezdarbnieku un darba meklētāju atbalsta likuma 17.panta pirmajā daļā ir definēti starpniecības pakalpojumi darbiekārtošanā un darba spēka nodrošināšanas pakalpojumi. Starpniecības pakalpojumi darbiekārtošanā tiek iedalīti trijos veidos:- pakalpojumi, kuru ietvaros darbiekārtošanas pakalpojumu sniedzējs nodrošina personai darba vai civildienesta attiecību nodibināšanu, kā arī strādāšanu par atlīdzību starptautiskā jaunatnes kultūras, izglītības, nodarbinātības un pieredzes apmaiņas programmā;- pakalpojumi, kas ir saistīti ar darba meklēšanu;- pakalpojumi darba devējiem potenciālo darbinieku atlasei.Darba devējiem potenciālo darbinieku atlase ir darbiekārtošanas pakalpojumu veids, kas nav saistīts ar darba meklēšanas pakalpojumiem (konsultēšanu, darbiekārtošanas jautājumos, informēšanu par brīvajām darba vietām, utt.), un primāri ir orientēts uz pakalpojumu sniegšanu darba devējiem. Patlaban saskaņā ar Ministru kabineta 2007.gada 3.jūlija noteikumiem Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” (turpmāk – Noteikumi) visiem darbiekārtošanas pakalpojumu sniedzējiem ir noteikti vienādi pienākumi neatkarīgi no darbiekārtošanas pakalpojumu veida un valsts, kurā darba meklētāji tiek iekārtoti darbā. Vienlaikus praksē nav sastopami gadījumi, kad, sniedzot pakalpojumus darba devējiem Latvijā potenciālo darbinieku atlasei darbam Latvijā (turpmāk – personāla atlase Latvijā), darbiekārtošanas pakalpojumu sniedzējs būtiski apdraudētu darbiekārtošanas pakalpojumu saņēmēju likumīgās intereses. Pēdējo 10 gadu laikā nav reģistrēta neviena darba meklētāja sūdzība par komersantiem, kas sniedz personāla atlases pakalpojumus Latvijā, kā arī Nodarbinātības valsts aģentūras (turpmāk – Aģentūra) īstenotās uzraudzības ietvaros šādi gadījumi nav konstatēti. Turklāt darba meklētāji, kas nemeklē darbu ārvalstīs un piesakās personāla atlases Latvijā pakalpojumu sniedzēju publicētajām vakancēm, netiek pakļauti tādiem būtiskiem riskiem kā ceļš un uzturēšanās ārvalstī, kā arī ar to saistītie izdevumi. Būtiski, ka darba meklētājam, kas piesakās uz personālā atlases uzņēmuma publicēto darba sludinājumu, nerodas ar darbiekārtošanu saistītie izdevumi, jo atlīdzība par pretendentu izvērtēšanu tiek saņemta no darba devēja, kas pieņem lēmumu par darba attiecību nodibināšanu ar atbilstošiem kandidātiem. Ievērojot minēto, lai mazinātu personāla atlases pakalpojumu sniedzēju administratīvo slogu, tiek pārskatīts personāla atlases pakalpojumu sniedzējiem Latvijā noteikto pienākumu apjoms. Noteikumu projektā paredzēts, ka Noteikumu 24.3., 24.4., 24.11.apakšpunkts netiks attiecināts uz komersantiem, kas sniedz personāla atlases pakalpojumu Latvijā. 2) Noteikumu 26.punkts noteic, ka licences saņēmējs, kuram ir paredzēts saņemt samaksu no darba devēja, nav tiesīgs pieprasīt un saņemt jebkādu samaksu no darba meklētājiem. Turklāt Noteikumu 26.punkts paredz absolūtu ierobežojumu saņemt no darba meklētājiem maksu par darbiekārtošanas pakalpojumiem darbaspēka nodrošināšanas pakalpojuma sniedzējiem. Personāla atlase ir saistīta ar maksas pakalpojumu sniegšanu darba devējiem, līdz ar to ar, lai novērstu tādu situāciju rašanos, kas būtu pretrunā ar pakalpojuma būtību, Noteikumu 26.punktu nepieciešams papildināt, norādot, ka arī personāla atlases pakalpojumu sniedzējs nav tiesīgs noteikt un saņemt jebkādu samaksu no darba meklētājiem.3) Noteikumu 41.punkts paredz, kas licences saņēmējam ir pienākums triju darbdienu laikā pēc lēmuma saņemšanas par licences darbības apturēšanu vai anulēšanu nodot licenci Aģentūrā. Ievērojot, ka elektroniskā veidā izsniegtajām licencēm nav iespējams piemērot licences nodošanas prasības, kas ir paredzētas papīra formas licencēm, Noteikumu 41.punktā paredzēts, ka komersantam, kuram ir apturēta vai anulēta licence, pienākums šo elektronisko dokumentu un tā kopijas dzēst no datu nesējiem un informēt par to aģentūru. Šāda prasība ir pamatota ar nepieciešamību nodrošināt līdzvērtīgu pieeju abiem licenču veidiem un saistīta ar mazāku administratīvo slogu nekā komersantiem, kuriem jānodod aģentūrā papīra formā saņemtā licence. 4) Aģentūras prakse saskarsmē ar darba meklētājiem, kas meklē darbu ārvalstīs, liecina, ka privātos darbiekārtošanas pakalpojumus izmanto personas, kas finansiālu apsvērumu dēļ vēlās strādāt ārvalstīs, lai nodrošinātu lielāku iztikas līdzekļu avotu. Personām, kas saņem darbiekārtošanas pakalpojumus ārvalstīs, strādājot ārvalstīs, rodas papildus izdevumi, kas ir saistīti ar mājokļa īri. Turklāt jāņem vērā, ka atsevišķos gadījumos, darba meklētājam papildus jāsedz transporta izdevumi ceļam uz darbu un atpakaļceļam.Šādos apstākļos nav pieļaujamas situācijas, ka darbinieks tiek nodrošināts ar tādu darba apjomu, kas pēc būtības liedz ienākumu gūšanas iespēju, piemēram, darbs tiek nodrošināts tikai dažas dienas vai stundas nedēļā. Vienlaikus šādi gadījumi praksē ir izplatīti, dažkārt darba meklētājiem ir apgrūtināta atgriešanās Latvijā, kas savukārt ievērojami palielina cilvēktirdzniecības risku. Ievērojot, ka darbiekārtošanas pakalpojumu saņēmēju vidū nav pieprasījuma pēc nepilna darba laika darba ārvalstīs, kā arī minētos apsvērumus, Noteikumu 24.6.apakšpunkts papildināts ar prasību nodrošināt tādus darba samaksas nosacījumus, kas nodrošinātu vismaz par normālo darba laiku paredzēto minimālo mēneša darba samaksu attiecīgajā valstī. Hipotētiski potenciālu individuālu gadījumu, kuros darba meklētājs būtu ieinteresēts nepilna laika darbā ārvalstīs par minimālo atalgojumu, ierobežošana ir samērīga ar citu darbiekārtošanas pakalpojumu saņēmēju tiesisko interešu aizsardzību un tās rezultātā iegūto darba meklētāju labumu. Turklāt šāda prasība neliedz darbiekārtošanu ārvalstīs nepilna darba laika darbā, ievērojot nosacījumu, ka darba meklētājam tiek nodrošināta par normālo darba laiku noteiktā minimāla darba samaksa mēnesī.5) Patlaban saskaņā ar Noteikumu 37.punktu licences darbības apturēšanas laikā licences saņēmējs ir tiesīgs veikt tikai tās darbības, kas nepieciešamas pārkāpumu novēršanai, t.i., nav tiesīgs veikt darbības, kas ir vērstas uz darbiekārtošanas pakalpojumu sniegšanu. Vienlaikus praksē rodas gadījumi, kad licences darbības apturēšanas laikā, pamatojoties uz iepriekš noslēgto vienošanos vai izvietotiem sludinājumiem, tiek izvietota darbiekārtošanas pakalpojumu reklāma, kas maldina darba meklētājus attiecībā uz komersanta tiesībām sniegt darbiekārtošanas pakalpojumus. Turklāt praksē sastopami gadījumi, kad darba meklētāji informē aģentūru par licences saņēmēju negodprātīgu rīcību licences darbības apturēšanas laikā, proti, darba meklētājus, kas piesakās uz darbiekārtošanas sludinājumos iepriekš publicētajām vakancēm, neinformē par licences darbības apturēšanu. Ievērojot, ka daudzi darba meklētāji nepārbauda licences spēkā esību vai nevēršas aģentūrā, lai nodrošinātu darba meklētāju interešu aizsardzību, nepieciešams skaidri noteikt komersanta pienākumu pārtraukt darbiekārtošanas pakalpojumu reklāmu un nepiedāvāt darbiekārtošanas pakalpojumus licences darbības apturēšanas laikā, attiecīgi papildinot Noteikumu 37.punktu. Savukārt, ja reklāma ir izplatīta pirms licences darbības apturēšanas vai anulēšanas, pēc līdzības ar licences saņēmēja pienākumu apturēto vai anulēto licenci nodot aģentūrā, darbiekārtošanas pakalpojumu sniedzējam jāpārtrauc darbiekārtošanas pakalpojumu reklāma 3 darbdienu laikā no lēmuma par licences darbības apturēšanu spēkā stāšanās.Savukārt, ievērojot, ka darbiekārtošanas pakalpojumu sniegšana licences darbības apturēšanas laikā apdraud sniegto pakalpojumu kvalitāti, Noteikumu 38.punkts tiek papildināts ar 38.10.apakšpunktu, nosakot, ka gadījumā, ja licences darbības apturēšanas laikā darbiekārtošanas pakalpojumu sniedzējs reklamē, piedāvā vai sniedz darbiekārtošanas pakalpojumus, aģentūra pieņem lēmumu par licences anulēšanu.   |
| 3. | Projekta izstrādē iesaistītās institūcijas | Labklājības ministrija, Nodarbinātības valsts aģentūra |
| 4.  | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz:* Aģentūrā reģistrētajiem bezdarbniekiem un darba meklētājiem, kā arī bezdarbniekiem un darba meklētājiem, kas nav reģistrēti Aģentūrā.
* komersantiem, kas sniedz darbiekārtošanas pakalpojumus,

Atbilstoši Aģentūras statistiskajai informācijai:* 2017.gada jūlija beigās 65 583 personas atradās bezdarbnieka statusā, savukārt 136 personas atradās darba meklētāja statusā;
* 2017.gada 1.augustā Aģentūrā reģistrēts 121 komersants, kas ir tiesīgs sniegt darbiekārtošanas pakalpojumus, savukārt 2017.gada septiņos mēnešos licences darbiekārtošanas pakalpojumu sniegšanas anulētas 17 komersantiem.
 |
| 2.  | Tiesiskā regulējuma ietekme uz tautsaimniecību un administratīvo slogu | Tiesiskais regulējums samazina administratīvo slogu komersantiem, kas sniedz personāla atlasies pakalpojumu Latvijā. Pienākums informēt aģentūru par elektroniskās licences dzēšanu būtiski neietekmē administratīvo slogu komersantiem.Tiesiskais regulējums neietekmē administratīvo slogu darba meklētājiem.Tiesiskais regulējums nerada būtisku ietekmi uz tautsaimniecību. |
| 3. | Administratīvo izmaksu monetārs novērtējums | Tiesiskajā regulējumā ietvertās administratīvās izmaksas vienai juridiskajai personai nepārsniedz 2000 *euro* gadā un neietekmē institūciju administratīvās izmaksas. |
| 4.  | Cita informācija | Nav. |

|  |
| --- |
| **III.** **Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2017.gada jūnija sabiedrības līdzdalības nolūkos tika ievietots Labklājības ministrijas tīmekļa vietnē.2017.gada 9.augustā organizēta tikšanās ar Latvijas Personāla atlases asociāciju (turpmāk – Asociācijai). Tikšanās laikā Asociācijai tika prezentēti Labklājības ministrijas izstrādātie priekšlikumi personāla atlases jomā Latvijā. Asociācija izteica atbalstu sagatavotiem priekšlikumiem, vienlaikus paužot aicinājumu atteikties no personālā atlases Latvijā licencēšanas, ievērojot ļoti zemu apdraudējuma risku darba meklētāju likumiskajām interesēm. |
| 2.  | Sabiedrības līdzdalība projekta izstrādē  | Noteikumu projekts 2017.gada jūnijā sabiedrības līdzdalības nolūkos tika ievietots Labklājības ministrijas tīmekļa vietnē. |
| 3. | Sabiedrības līdzdalības rezultāti  | Individuālie sabiedrībaslocekļu vērtējumi par Noteikumu projektu nav saņemti.Noteikumu projekts oficiālās saskaņošanas ietvaros tiks saskaņots ar Latvijas Darba devēju konfederāciju, Latvijas Brīvo arodbiedrību savienību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikuma projekta izpildi nodrošinās Nodarbinātības valsts aģentūra. |
| 2.  | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts neietekmē pārvaldes institūciju funkcijas un institucionālo struktūru, kā arī neparedz jaunu institūciju izveidošanu un esošu institūciju likvidāciju vai reorganizāciju.  |
| 3.  | Cita informācija | Nav. |

Labklājības ministrs J.Reirs

 Valsts sekretārs I.Alliks

Iļjina, 67021616

Olga.Iljina@lm.gov.lv